Bandaríkjastjórn viðurkennir að drónaárás sem gerð var í Kabúl höfuðborg Afganistan 29. ágúst síðastliðinn hafi orðið tíu saklausum borgurum að bana, hjálparstarfsmanni og fjölskyldu hans.
Sjö börn dóu í árásinni, það yngsta tveggja ára. Árásin var gerð nokkrum dögum eftir að hryðjuverkaárás var gerð á flugvöllinn í borginni á meðan brottflutningi fólks þaðan stóð eftir valdatöku Talibana í landinu.
Breska ríkisútvarpið greinir frá því á vef sínum að leyniþjónustumenn höfðu fylgst með ferðum bíls hjálparstarfsmannsins Zamairi Akmadhi klukkustundum saman.
Talið var að hann hefði tengst við ISIS-K, Khorasan-héraðs arm samtakanna sem kenna sig við íslamskt ríki. Það sást til manna setja eitthvað það í farangursrými bílsins sem talið var vera sprengiefni.
Þegar árásin var gerð töldu Bandaríkjamenn að hann væri á leið á flugvöllinn í þeim tilgangi að sprengja bílinn í loft upp og valda þar með manntjóni miklu. Þegar á hólminn kom reyndist meinta sprengiefnið vera vatnsbrúsar.
Kenneth McKenzie hershöfðingi í Bandaríkjaher segir atburðinn vera hræðileg mistök en ættingjar Akmadhis segja hann og fjölskyldu hans hafa sótt um flutning til Bandaríkjanna og verið að bíða tilkynningar um að þau skyldu halda á flugvöllinn í Kabúl.